
<הצעת חוק שירות ביטחון (תיקון מס' 19 הוראת שעה) (שילוב תלמידי ישיבות), התשע"ג-2013>
נכחו:

<חברי הוועדה:> 
איילת שקד– היו"ר 
מרדכי יוגב

דוד צור

עפר שלח

רוברט אילטוב

יוני שטבון
משה מזרחי
<מוזמנים:> 
	רס"ן עדי אברהם
	–
	רמ"ד התומכ"א, משרד הביטחון

	אחז בן ארי
	–
	יועמ"ש מע' הביטחון, משרד הביטחון

	שירה ברלינר פולג

	–
	ייעוץ וחקיקה, משרד המשפטים

	לירון דוד
	–
	ייעוץ וחקיקה, משרד המשפטים

	רעות בינג
	–
	ייעוץ וחקיקה, משרד המשפטים

	יונתן נד"ב
	–
	ייעוץ וחקיקה, משרד המשפטים

	–

	–
	יועצת משפטית באגף מוסדות תורניים, משרד החינוך

	יאיר דורנפלד
	–
	רח"ט תכנון וארגון, המשרד לבטחון פנים

	יואב ארבל
	–
	יועמ"ש, מנהלת שירות אזרחי לאומי

	מלכיאל דהן
	–
	מנהל תחום פיקוח ובקרה, מנהלת השירות האזרחי לאומי

	איתן עוזרי
	–
	מנכ"ל, ארגון ישיבות ההסדר

	נתן נתנזון

<ייעוץ משפטי: >
עידו בן-יצחק

איילת לוי
<מנהל הוועדה:>
אסף פרידמן
<רישום פרלמנטרי:>
ס.ל., חבר המתרגמים
<הצעת חוק שירות ביטחון (תיקון מס' 19 הוראת שעה) (שילוב תלמידי ישיבות), התשע"ג-2013>
<היו"ר איילת שקד:>
בוקר טוב. נשאר לנו רק 52ג, 52ג1 ונחזיר את סעיף (ב) שנפל, לבקשת משרד הביטחון ומשרד המשפטים. 

הדיון על 52ג היה האם להסמיך בודקים שאינם עובדי מדינה, זאת אומרת שמשרד הביטחון יוכל כמו משרד החינוך לשכור גופים חיצוניים שיעשו את הבדיקות, בנוסף לבודקים של משרד החינוך, אחז, שבהם אתם אמורים להתחיל להשתמש גם, במידע שהם יביאו, נכון? משרד המשפטים, אתם רוצים להגיד משהו? 

<לירון דוד:>
אני שוב אחדד. כמו שאמרנו בפעם הקודמת, אחת הסיבות המרכזיות לכך שההסדר הקודם, חוק טל, נפל, הייתה היותו בלתי אפקטיבי וחוסר בכלים אפקטיביים ואנחנו חשבנו שאחד הכלים המרכזיים זה באמת לחזק את הפיקוח והאכיפה על ציבור לומדי התורה, כדי שיהיה מצב שרק מי שלומד תורה, ואמרו את זה גם חברי הכנסת החרדיים וגם שאר חברי הכנסת, צריך לקבל את התנאים וההטבות. מי שלא לומד, צריך להתגייס או ללכת למקומות אחרים ש - - -

<היו"ר איילת שקד:>
צריך להתגייס. 

<לירון דוד:>
בדיוק. אני סבורה שיש לגבי זה הסכמה סביב השולחן ולכן לא צריכה להיות מחלוקת על החשיבות של בקרה. חשבנו שהבודקים, המשמעות שלהם תהיה לתת למשרד הביטחון את האפשרות לעשות את זה בכמה שפחות תקנים של כוח אדם, של עובדי מדינה מפקחים, ועם כן אפשרות לצאת לשטח ולבדוק ולעשות באמת את הפגיעה המינימלית בחירויות של האנשים שלומדים בישיבה. כל מה שבודק צריך לעשות זה רק לקבל רשימה, לכתוב פלוס/מינוס, נמצא/לא נמצא, בהתאם לתעודות זהות, כדי שתהיה מינימום פגיעה בפרטיות. 

<היו"ר איילת שקד:>
למה זה לא היה בהצעת החוק הממשלתית? 

<אחז בן ארי:>
לא היה מנגנון פיקוח בכלל. 

<קריאה:>
לא הגיעו להסכמות עם - - -

<היו"ר איילת שקד:>
מה זאת אומרת לא הגיעו להסכמות. 

<קריאה:>
לא התגבשה הסכמה למנגנוני פיקוח בהצעת החוק הממשלתית. 

<היו"ר איילת שקד:>
אוקיי, טוב. סיימנו לקרוא את זה כבר? 

<עידו בן-יצחק:>
את ג' כן. 

<איילת לוי:>
אני קוראת את סעיף 52ג1, העברת מידע לבודק, שעוד לא הספקנו לקרוא את זה בדיון הקודם. 
<לירון דוד:>
רק אני אציין שבדיון הקודם, לאור הערה של חבר הכנסת יוגב, ביקשו לצמצם את סעיף קטן (ב)(2), 'לדרוש מכל אדם המצוי בחדרים', אז אמרנו שזה רק בהתאם לרשימות. 

<היו"ר איילת שקד:>
באיזה סעיף את? 

<לירון דוד:>
אני בסעיף 52ג(ב)(2). 'לדרוש מכל אדם המצוי - - -', אז אנחנו רוצים לצמצם את שיקול הדעת של בודק כמה שיותר ולכן כדאי 'בהתאם לרשימות'. 

<היו"ר איילת שקד:>
החדרים זה כמובן החדר של הישיבה, חדר הלימוד. 

<לירון דוד:>
חדרים המיועדים ללימוד בישיבה. 

<אחז בן ארי:>
כי הרי מה שהוא מבקש לבדוק זה לא מי נמצא אלא מי איננו. 

<לירון דוד:>
עשינו את אותו דבר לגבי מפקח וזו קצת טעות, כיוון שעם מפקח אנחנו כן רוצים שהוא יוכל לגשת לכל אדם ולדרוש ממנו משהו. בצמצום שעשינו בישיבה הקודמת בעצם יצרנו איזה שהוא כשל לוגי, כי מפקח - - - אתן רוצות להסביר? 
<גבי פיסמן:>
הסמכות של המפקח אמורה להיות יותר רחבה. 

<היו"ר איילת שקד:>
מפקח זה מ-52ב? 

<לירון דוד:>
כן. 

<היו"ר איילת שקד:>
שהוא עובד של משרד הביטחון? 

<גבי פיסמן:>
זה אותו עובד מדינה שבדרך כלל בחקיקה רוחבית אנחנו נותנים להם סמכויות. ברגע שניתנות להם סמכויות כניסה הם יכולים לפנות לכל אדם הנוגע בדבר וגם כאן, אני לא רואה שום סיבה שזה לא יהיה כאן, כדי שאם הם רואים בישיבה למשל אדם שנראה להם לא קשור לעניין, שהם יוכלו לבדוק את זהותו, כדי שאם אדם במקרה יצא מחדרי הלימוד, הם יוכלו לבדוק מה הוא עושה שם באותו רגע. זאת אומרת אין סיבה לגבי המפקח להגביל אותו לאותה רשימת נוכחות ולעשות את הסמכות שלו מאוד מאוד דווקני. לגבי מפקח, עובד מדינה, כן נכון לאפשר לו את שיקול הדעת. הוא גורם שכפוף לדין משמעתי, יש את - - -

<היו"ר איילת שקד:>
לא הבנתי. אישרנו את זה אצל מפקח, הוצאנו אצל בודק. 

<לירון דוד:>
לא, בפעם הקודמת אנחנו צמצמנו את זה גם לגבי מפקח. 

<היו"ר איילת שקד:>
בסדר, אבל למה הוא צריך לבדוק מישהו שלא ברשימה? 

<לירון דוד:>
כי שר הביטחון צריך את עובדיו שהם עובדי מדינה, שיהיו להם את מלוא הסמכויות לבדוק כל מיני דברים בישיבה. גם אנשים שלכאורה הם לא קשורים, שהם לא ברשימה, אבל יש להם מידע, או יש להם מסמכים, או יש להם מספרים. 

<גבי פיסמן:>
יכול להיות שאנחנו מדברים, אומר לנו תלמיד מסוים שהוא יצא למטבח. אנחנו רוצים לבדוק עם עובד המטבח אם הוא אכן היה שם בשעה איקס או וואי. סתם דוגמה. למפקח כן צריכה להיות איזה שהיא סמכות שהיא טיפה יותר מהותית. 

<היו"ר איילת שקד:>
אבל הוא לא בודק במטבח, הוא בודק בחדרי הלימוד. 

<גבי פיסמן:>
הוא בודק בחדרי הלימוד, אבל בחדר הלימוד נאמר לו שעובד מסוים יצא - - -

<לירון דוד:>
הוא מצוי בכל הישיבה, כאן אמרנו לדרוש מכל אדם המצוי בישיבה. דווקא לגבי מפקח לא דיברנו על חדרים ספציפיים, אלא על הישיבה, כיוון ששר הביטחון יכול לשלוח אותו לבדוק כל מיני דברים ולא רק את רשימת התלמידים שלומדים. הוא יכול לבקש אישורים רפואיים, הוא יכול לבקש כל מיני דברים אחרים מראש הישיבה, או מאנשים שנמצאים בישיבה. יש לו סמכויות יותר רחבות. 

<מרדכי יוגב:>
איילת, ההיגיון הוא הפוך ויש פה איזה שהיא מחשבה דווקנית. ההיגיון הוא שכל מי שנמצא ירצה לזהות את עצמו, כדי שלא יחסרו - - -

<גבי פיסמן:>
בוודאי. והיה ו - - -

<מרדכי יוגב:>
אנא ממך, אם את רוצה בהתרסה, אז אני אגיד לך, תעשי את זה באוניברסיטאות, נראה אותך. 

<גבי פיסמן:>
אני לא רוצה בהתרסה. 

<מרדכי יוגב:>
פה זה דחויי שירות, ברור לי, אנחנו רוצים שלא יעשו מה בראש שלהם, שלא יילכו לכיף, לטייל וכו'. מסכים איתך במאה אחוז בצורך שלהם להיות בישיבה, לכן הייתי עושה דבר פשוט, את רוצה להיות בדווקא? תגדירי את מרחב הזמן שכולם צריכים להתייצב בפניו, תגידי את העשר דקות? תגידי את הרבע שעה? אלה הזמנים, הקפצה בצה"ל זה שבע דקות, תגדירי באזרחות את הרבע שעה. הוא לא יבוא, לא מהעיר ברבע שעה, או לא יודע מאיפה, מנתיבות לאופקים או מבאר שבע למקום אחר. את העשר דקות או רבע שעה, שאו אנשים בבית המדרש או אנשים בכיתות צריכים להתייצב בפניו, להגיש לו תעודות זהות. גם את סגל הישיבה אני רואה כמחויב. סגל הישיבה, קרי ההיררכיה, ראש הישיבה, או מנהל הישיבה, שהם מחויבים בנוכחותו. 

אם את רוצה להיות שוטרת ולתת לו אמצעי שוטר, אז תכשירי אותו כשוטר. גם אזרחים, בשביל להפוך אותם לשוטרים עוברים קורס משטרה. אם לא מתייצבים בפניו, אם יש בעיות, שיזמין משטרה, אבל לא נכון לעשות את זה משטרה. אנחנו לא בקג"ב, אנשים רוצים להתייצב. 

<גבי פיסמן:>
להיפך - - -
<מרדכי יוגב:>
וכן הייתי עושה, אבל פה ירדו לפרטים כל כך לא רלוונטיים, הייתי מנרמל טופס שהוא טופס השחרור, שבו 'תראו לי את כל האנשים פה ותראו לי מי שאיננו פה, מה הטופס שלו?' מיום עד יום, מה הסיבה, אביו נפטר, הוא במילואים, הוא נקרא היום לצו, הוא אינני יודע מה. אין טופס ואין אדם? יש בעיה, מסמנים. 

<גבי פיסמן:>
אל"ף, יש סיטואציות שהן לאו דווקא אותן סיטואציות מוכרות וידועות מראש, שאני חושבת שצריך - - -

<מרדכי יוגב:>
הדווקאיות הזו היא לא דווקא שתועיל, היא דווקא שתזיק. אם אתם רוצים להזיק, תמשיכו. אם אתם רוצים להועיל, תעשו את זה פשוט. המפקח בא, תוך רבע שעה כולם צריכים להתייצב בפניו, זה לגיטימי, זה בסדר גמור, מי שאיננו שם איננו שם, אם מישהו איחר בחמש דקות הוא יכול לכתוב שהוא איחר בחמש דקות, אסור שהבדיקה שלו תיקח פחות מחצי שעה, כדי שיהיה לגיטימי לברר דברים, או אפילו שעה, שישקיע ויראה, יקבל את הטפסים למה אנשים אינם נמצאים, יגיש את כל זה כדוח, לגיטימי, מצוין, וגם כל ההיררכיה הישיבתית מחויבת בכך. גם זה לגיטימי ומצוין. כל דבר מעבר לזה, זו פשוט חוצפה, זו פשוט לא הסמכות, זו פשוט דווקאיות שאינני יודע מי מייצג אותה, אבל היא לא תועיל. היא תועיל להתנגדות, לא לתועלת הגיונית של החוק. 

<היו"ר איילת שקד:>
בואו נמשיך. אנחנו צריכים להצביע על 52ג עם התיקון הזה. 

<איילת לוי:>
אני מקריאה את סעיף 52ג, הסמכת בודקים. 

<היו"ר איילת שקד:>
קראנו את זה כבר. 

<גבי פיסמן:>
סליחה, גברתי, אני יכולה רק עוד הבהרה אחת? הנוסח כרגע שהוצע, אני לא הייתי באותה ישיבה, הבנתי שהסמכות היא לדרוש מכל אדם הרשום בישיבה. כדי לבדוק אם אדם רשום או לא רשום אני צריכה סמכות רחבה יותר לפנות לכל אדם. איך אני יכולה לבדוק - - -

<מרדכי יוגב:>
הסגל של הישיבה, 'מי פה ראש הישיבה?' 'אני'. הרי יודעים, יש שם, מכירים. 'הוא איננו, הוא בתל אביב', 'מי סגנו כרגע?' 'אני' - - - 

<גבי פיסמן:>
ראש הישיבה צריך - - -

<מרדכי יוגב:>
'מי מנהל הישיבה?' 'אני', 'אוקיי, תנו לי דין וחשבון'. 

<גבי פיסמן:>
אני לא יודעת, המפקח כרגע נכנס לישיבה, הוא לא יודע - - -

<מרדכי יוגב:>
לא הגנן ולא הטבח ולא האמא של התלמיד שהגיעה ולא החברה או החבר, לא רלוונטיים לעניין, וגם לא נכון לשים אותם בתוך הסל הזה. הסגל ההיררכי רלוונטי מאוד, צריך לתבוע ממנו את כל הדברים. 

<גבי פיסמן:>
אין לי כרגע סמכות לפנות גם לסגל ההיררכי בנוסח שהוצע על ידי הוועדה. הנוסח הזה לא מאפשר לפנות אלא למי ש - - -

<מרדכי יוגב:>
אז תכתבי במקום 'הנוגע בדבר', 'האחראי לדבר'. לא יודע, יכול להיות, האחראי. אחריות זה עניין לא הגנן ולא הטבחית ולא האמא של התלמיד. 

<גבי פיסמן:>
איך אני יכולה לבדוק - - -

<עידו בן-יצחק:>
מה שהיא אומרת, שהיא נכנסת לישיבה, ניצב מולה אדם, היא לא יודעת אם הוא רשום בישיבה או לא רשום בישיבה, ולכן היא לא יכולה - - -

<מרדכי יוגב:>
זה לא מעניין. אתם לא מבינים שההיגיון הוא הפוך? 

<גבי פיסמן:>
אבל אין לי סמכות כזאת. 

<מרדכי יוגב:>
אני מסביר לך, ההיגיון הוא הפוך, אנשים רוצים להראות שהם נמצאים. הוא יצטרך אולי לבדוק ששני תלמידים שאינם דחויי שירות, שהם לא לצורך העניין מזייפים ולקחו תעודת זהות של מישהו אחר. זה אולי מה שהוא יצטרך. ההיגיון הוא, אנשים רוצים להתייצב, כדי להראות שהם שם. 
<היו"ר איילת שקד:>
מה יעזור לך, יש בן אדם שהוא לא תלמיד בישיבה, או שהוא אחרי גיל הפטור? 

<גבי פיסמן:>
אני צריכה לדעת מי הוא. 

<לירון דוד:>
יכול להיות מצב שהיא תבוא למישהו ותגיד לו - - - איך תדע מי ראש הישיבה, לדוגמה? 

<מרדכי יוגב:>
תגיע למשרדים של הישיבה ותשאל. 

<לירון דוד:>
בואו נלך לתסריט הפחות מוצלח. ראש הישיבה לא רוצה להזדהות - - -

<מרדכי יוגב:>
אין דבר כזה. 

<לירון דוד:>
או הוא לא נמצא ברשימה. 

<מרדכי יוגב:>
אין דבר כזה. למה אתם מדברים סתם על דברים? אנשים יראים מהבדיקות האלה, אנשים רוצים להצליח בבדיקות האלה.

<היו"ר איילת שקד:>
לא, רגע, ראש הישיבה לא נמצא בישיבה כי הוא לא דחוי שירות. 

<מרדכי יוגב:>
אנשים יראים מהבדיקות האלה ואנשים רוצים להצליח בהן, הם לא רוצים להיכשל, הם רוצים להצליח. זה עולה להם אחרי זה בדמים. 

<היו"ר איילת שקד:>
אנחנו דיברנו עם הרבה אנשים שהם מנהלי ישיבות, שהיו בביקורות. כל הרצון שלהם כמובן זה להצליח בביקורת. אני לא יודעת אם יש לך ניסיון בזה - - -

<מרים גראזי רוזנבאום:>
אני מצטערת לקלקל את השמחה, אבל יש מצבים של חוסר שיתוף פעולה בביקורות. זה קורה. זה קורה שפתאום ראש הישיבה לא נמצא והמבקרים באים ואיזה תלמיד ומישהו, לא ברור, לא מתאים להם בדיוק כרגע ביקורת, אז ממסמסים. 

<מרדכי יוגב:>
אז שיצלמו מצב. הם יכולים אפילו לצלם היום במצלמה שלהם. לצלם מצב. 

<גבי פיסמן:>
אבל מה זה אומר? אני לא יודעת מי האנשים. יש לי עכשיו תמונה של כל מי שנוכח בחדר, איך זה עוזר לי? אני לא יכולה לאמת את זה מול שום דבר ולכן אני צריכה איזה שהיא סמכות כללית לפנות, לראש הישיבה, לא לאנשים אחרים. 

<מרדכי יוגב:>
מרימים אליו טלפון, מותר להרים אליו טלפון שלוש, חמש דקות לפני ולהגיד שהוא או מישהו מטעמו יהיה תוך חמש דקות. לגיטימי. 

<איילת לוי:>
אף אחד לא חולק על הנחת המוצא. העניין הוא שהיא צריכה מקור הסמכה בחוק, ואת זה מה שהנציגה של משרד המשפטים מנסה לבדוק. אנחנו לא חולקים אם יתייצבו לביקורת וברורה לנו הנחת המוצא שרוצים להראות את הנוכחות בישיבה, עדיין מקור הסמכות צריך להופיע בחוק וזה מה שנציגי משרד המשפטים מנסים להעביר. 

<מרדכי יוגב:>
מקור הסמכות בישיבה זה ראש הישיבה ומטה בהיררכיה. אין משהו אחר. 

<גבי פיסמן:>
בסדר, כרגע אין סמכות לפנות אליהם. 

<מרדכי יוגב:>
לכן תשימו, אני בעד שתשימו, לדרוש מכל אדם האחראי להימצאותם של התלמידים, זה הסגל בהיררכיה שלו.

<גבי פיסמן:>
למה לא להשתמש פשוט בנוסח הכללי, 'מכל אדם הנוגע בדבר'. 

<מרדכי יוגב:>
כי אני לא רוצה שתעשו שם סתם אנשים. 

<גבי פיסמן:>
רק אדם הנוגע בדבר. זה הנוסח הכללי וזה מתיישב באופן רוחבי עם החקיקה. 

<מרדכי יוגב:>
בואי נבדוק את הנוגעים בדבר. אני לא יודע. 

<גבי פיסמן:>
הכוונה היא אותה כוונה, אין לנו מחלוקת על ה - - -

<נתן נתנזון:>
זה ייצא בדיוק הפוך. אם את רוצה להישאר בלומד או האחראי על הלימודים אז תצמצמי את עצמך. אם זה כל הנוגעים - - -

<גבי פיסמן:>
אפשר לצמצם את זה על ה - - -

<נתן נתנזון:>
הלומד והאחראי. בסדר. 

<מרדכי יוגב:>
את בעצמך אמרת שאת רוצה לשאול את הטבח האם הוא עבד אצלו. זה הפוך, ההיגיון הוא הפוך. 

<נתן נתנזון:>
מוטי, מקובל עליה, הלומד או האחראי. 

<היו"ר איילת שקד:>
בסדר, יופי. 

<איילת לוי:>
אז יש לנו נוסח, 'הרשום בישיבה או הנמנה עם סגל הישיבה'. 

<היו"ר איילת שקד:>
בסדר גמור.

בואו נצביע. אפשר להצביע על ג' כי הקראנו אותו כבר. מי בעד סעיף 52ג? מי נגד? הסעיף עבר. 

הצבעה
בעד סעיף 52ג - רוב

הסעיף נתקבל.
הלאה, ג1. 

<איילת לוי:>
(מקריאה): "ג1. (א) לשם עריכת רישום נוכחות של מיועדים לשירות ביטחון שהם תלמידי ישיבה או משרתים בשירות משולב, רשאי שר הביטחון או מי שהוא הסמיך לכך להעביר לבודק, אשר הוסמך לפי סעיף 52ג, את שמו הפרטי, שם משפחתו, מספר זהותו ושם המוסד בו לומד תלמיד הישיבה אשר שירותו נדחה לפי חוק זה; מידע כאמור יועבר רק לתכלית זו ובמידה שנדרש.

"(ב) משרד הביטחון יגבש נהלים לעניין העברת המידע לפי סעיף זה באופן מאובטח ולעניין אופן שמירתו והבטחת מחיקתו בהסכמת רשם מאגרי המידע, כהגדרתו בסעיף 7 לחוק הגנת הפרטיות, התשמ"א-1981; לא יועבר מידע לפי הוראות סעיף זה ולא ייעשה בו שימוש אלא בהתאם לנהלים כאמור.

"(ג) בודק ישמור בסוד מידע שהועבר אליו לפי סעיף זה, לא יגלה אותו לאחר ולא יעשה בו כל שימוש אלא לפי הוראות סעיף זה או כל דין אחר, או לפי צו של בית משפט".

<היו"ר איילת שקד:>
למישהו יש הערה על הסעיף? טוב, אפשר להצביע. מי בעד? מי נגד? הסעיף עבר.

הצבעה
בעד סעיף ג1- רוב

הסעיף נתקבל.
אפשר להצביע על הרביזיה? עוד לא. 

לבקשת משרד המשפטים ומשרד הביטחון נחזיר את סעיף (ב) ב-52ד. נעבור לתקנות, יש עוד עשר דקות. 

<איילת לוי:>
בעמוד 27, בהצעת החוק, בקובץ הגדול, סעיף 26לט. 

(מקריאה): "תקנות 26לט. (א) שר הביטחון רשאי לקבוע תקנות לביצוע הוראות פרק זה ובכלל זה תקנות בעניינים אלה:

"(1) הדרכים והמועדים להגשת בקשות לפי פרק זה;

"(2) תנאים מוקדמים להגשת בקשה לפי פרק זה;

"(3) אופן קביעת תלמידי הישיבה המתמידים ששירותם יידחה לפי סעיף 26כז, בשנת גיוס שלגביה לא הועברה רשימה מאת ועד הישיבות בארץ ישראל או ששר הביטחון סבר שאין לקבל רשימה שהועברה כאמור;

"(4) התנאים והכללים להכרה בישיבה לפי סעיף 26לה.

"(ב) תקנות לפי פרק זה יותקנו באישור ועדת החוץ והביטחון של הכנסת". 

<היו"ר איילת שקד:>
יש הערה לסעיף הזה, אחז? 

<אחז בן ארי:>
לא. 

<נתן נתנזון:>
רק מה קורה אם הרשימה שהם העבירו היא לא 1,800. צריך לעשות פה הכלאה, הם העבירו 1,000, מתחשבים ב-1,000 שלהם ואת ה-800 האחרים השר צריך לעשות. 

<עפר שלח:>
זה בסעיף (3). סעיף (3) נותן לו אפשרות לעשות אמות מידה. 

<נתן נתנזון:>
אבל כתוב בשנת גיוס שלגביה לא הועברה ישיבה מאת ועד הישיבות. נניח שהועברה רשימה של 1,000, סתם - - - 

<עפר שלח:>
לא, אבל כתוב גם אם שר הביטחון סבר שאין לקבל רשימה. 

<נתן נתנזון:>
זה משהו אחר. אם אין לקבל זה דבר אחד, אני שואל רק על סיטואציה תיאורטית, שבמקום 1,800 הוא העביר 1,000 אז צריך לתת לשר הביטחון להשלים את זה. 

<עפר שלח:>
זה אומר שהוא לא מקבל את הרשימה. הוא יכול לקבל את השמות שנמצאים בה, אבל הוא לא מקבל את הרשימה. כמדומני, שיגידו המשפטנים. 

<נתן נתנזון:>
אם הוא מקבל, נניח, 1,900, אתה צודק, אבל אם הוא מקבל 1,000, הוא מקבל את כל הרשימה והוא יכול להוסיף. 

<עפר שלח:>
לא, הוא יקבל את השמות שיש ברשימה. 

<נתן נתנזון:>
אוקיי, בסדר, העיקרון זה שלא יהיה מצב שיכול להשבית אותנו. אחז, מה קרה במקרה שוועד הישיבות הגישו רשימה של 1,000 ולא של 1,800. פה יש אפשרות, או ששר הביטחון מקבל את הרשימה, או שלא. פה צריך להיות שהוא גם יכול להשלים. זה מה שאני אומר. 

<היו"ר איילת שקד:>
אתם רוצים להכניס תיקון? 

<נתן נתנזון:>
אם הייתה אליו פנייה של 1,000 במקום 1,800 ובאו עוד 800 פרטיים, שלא באו בזה? זה עומד בעקרונות, רק פשוט צריך להכניס את זה פה, שיש ורסיה כזו. 

<מרדכי יוגב:>
איילת, אני לא הצלחתי להיכנס למהות העניין כרגע בדקות הבודדות הללו, אבל אם לומר בקול רם את שתי הבעיות שאני אומר שאיתן אפשר לנצח פה, לצורך העניין גם מוביל החוק, חבר הכנסת שלח, גם את, כיושבת ראש הוועדה, אלה הן שתי נקודות שבהימצאותן יכול להיות, לא יודע, אם נביא לתכלית החוק, ובטיפול בהן באופן - - - אני חושב שהדבר דרוש גם עם מי שהחוק עוסק בהם, למיטב הבנתי שתי נקודות. האחת קשורה ברביזיה שהגשנו, שנדון בה, בשלב הקבע, איך ניתן גם שם למצוא מצב שהחוק, כפי שהוא, אם לא עמדו ביעדים, הרי שהחוק פוקע, בשלב הקבע, ואז אפשר ליצור מציאות, כי הרי מציאות לא תוכל להיות שפתאום שולחים צווים ל-40,000-50,000 איש ומחר הם מתגייסים. זו הרי לא המציאות - - -

<היו"ר איילת שקד:>
זה, דרך אגב, גם לא מה שהחוק אומר. החוק אומר שאם החוק פוקע רק גילאי 21 מתגייסים. 

<מרדכי יוגב:>
בשלב הקבע? החוק פוקע בכללותו, כל הסיפור פוקע. 

<היו"ר איילת שקד:>
לא, רק גילאי 21 מתגייסים. 

<מרדכי יוגב:>
לא משנה. זה דבר שהוא גם לא מציאותי וגם הוא זה שבעצם יוצר את המתחים הגדולים. לשם אני מחפש איזה שהוא משפט משלים, בלי לפגוע בחוק כולו. הוא לא בא לעקר את החוק, והממשלה תתכנס ותשב על מתווה הגיוס, כי הרי יש פה איזה שהוא דבר שגם צריך להתוות אותו. 

<היו"ר איילת שקד:>
מוטי, מה זה קשור למה שקראנו? 

<מרדכי יוגב:>
מה שקשור לכאן, ה-1,800, הנקודה השנייה, שבהיבט מעשי, אני לא יודע, אולי נוס יודע, איך הם אומרים שהם לא יודעים לעשות אותו. רוצה לומר יש פה בעיה מעשית. אני באמת לא יודע, יש פה בעיה שאפשר יהיה שנחוקק את החוק, אין לי תשובה, אבל האות תהיה אות מתה והיא תהיה אות שתביא - - -

<היו"ר איילת שקד:>
זה נושא אחר, האם להוריד את ה-1,800. 

<מרדכי יוגב:>
למרות שזו בעצם סוכרייה, זו סוכרייה של הכרה, אבל היא מורכבת וכפי הנראה בלתי ניתנת כך או אחרת ליישום. 

<נתן נתנזון:>
מוטי, זה בכלל לא ברור שזה לא ניתן כמו שלא רוצים. 

<מרדכי יוגב:>
יכול להיות.

<נתן נתנזון:>
עכשיו השאלה, יכול להיות שהמערכת כמערכת לא רוצה והפרטים רוצים, אז המדינה נותנת את האפשרות, או שהמערכת תיקח את זה או שהפרטים ייקחו את זה. אני מניח שבסופו של דבר, כשזה יהיה, הפרטים ירוצו לזה. 

<עפר שלח:>
גם המערכת תרוץ כשזה יהיה. יהיה לה אינטרס לרוץ. 
<נתן נתנזון:>
תן להם את הכבוד שאולי הם יחזיקו מעמד. 

<עידו בן-יצחק:>
אני רוצה להבין. בסעיף המתמידים בעצם שר הביטחון צריך לקבוע את הרשימה בשים לב לרשימה שהעביר לו ועד הישיבות הגבוהות. אם ועד הישיבות העביר 1,000 אז הוא ישים לב ל-1,000 האלה, אבל הוא יצטרך לקבוע את ה-1,800. מה שיכול להיות, שבסעיף תקנות הזה אפשר אולי להסתפק במילים 'אופן קביעת תלמידי הישיבה המתמידים ששירותם יידחה לפי סעיף 26כז', בלי להתייחס לכל האפשרויות שיכולות לעלות על הדעת, בכל מקרה הוא רשאי לקבוע, בכל מקרה ועד הישיבות, אם הוא יעביר לו רשימה אז הוא יקבע אותם בשים לב לאותה רשימה. 

<עפר שלח:>
זה נראה לי הכי נכון. 

<נתן נתנזון:>
בסדר גמור. 

<מרדכי יוגב:>
אל"ף, יכול להיות שזה נכון. בי"ת, אני בכל זאת מבקש לשים הסתייגות, יכול להיות שאני אוריד אותה, כי אני מרגיש שלא מיצינו את המחשבה שם. אני לא רוצה לעכב את הוועדה ואני רוצה לסמן לי את זה, איך לקרוא לזה? לעוד דוקטורט קטן כדי לנסות להביא ליותר הסכמה. 

<היו"ר איילת שקד:>
אבל ההסתייגות היא לא בסעיף הזה של התקנות. על מה אתה רוצה לשים הסתייגות? 

<מרדכי יוגב:>
לא, בסעיף הזה של התקנות הנקרא 26לט(3), שאמנם ידידי נוס מביע פה וגם חברי, חבר הכנסת עפר שלח, משוכנעים שהדבר הזה מצליח, אני רוצה לשמור את זכות ההסתייגות - - -

<עפר שלח:>
זה לא שייך להסמכה של שר הביטחון להתקין תקנות. 

<מרדכי יוגב:>
לא, להיפך, עם סמכותו של שר הביטחון לקבוע תקנות אני אשמח מאוד ואני אראה את זה כפתרון, אבל אני רוצה לשמור את ההסתייגות כדי שאכן נוכל להביא לפתרון הזה.

<נתן נתנזון:>
בסדר גמור. ההצעה שהוא הציע זה בדיוק מכסה את הבעיה שלך, ששר הביטחון בשים לב לרשימה, בסדר גמור, במגבלה של עד 1,800. 

<מרדכי יוגב:>
מי יכול לנסח את זה? 

<עידו בן-יצחק:>
זה מה שהצעת החוק קובעת, ששר הביטחון קובע את הרשימה בשים לב לוועד הישיבות. 

<היו"ר איילת שקד:>
אז מה אתה מציע לכתוב פה? 

<עידו בן-יצחק:>
הסעיף המהותי הוא סעיף 26כז. הוא הסעיף שקובע את ההוראות לגבי המתמידים ומה שהוא אומר, עמוד 22, 'קביעת תלמידי הישיבה ששירותם יידחה לפי סעיף זה (בסעיף זה – תלמידי ישיבה מתמידים) תיעשה בשים לב לרשימת תלמידי הישיבות שיציע ועד הישיבות בארץ ישראל לשר הביטחון עד 1 באוגוסט שקדם' וכל זה. יש פה, אם לא הציע, או אם סבר שר הביטחון שאין לקבל הרשימה, אז הוא קובע 'באופן שיקבע שר הביטחון בתקנות לפי סעיף 26לט'. באותו מקרה שבו יעביר ועד הישיבות רשימה שהיא חלקית, כוללת רק 1,000 תלמידים, שר הביטחון יצטרך לקבוע איך הוא קובע את ה-800 האחרים.

<עפר שלח:>
ההגדרה של עידו היא הכי טובה. 

<היו"ר איילת שקד:>
אז איך אתה מקריא את סעיף (3)? 

<עידו בן-יצחק:>
'אופן קביעת תלמידי הישיבה המתמידים ששירותם יידחה לפי סעיף 26כז'. 

<היו"ר איילת שקד:>
בסדר גמור. 

<אחז בן ארי:>
יש לנו בכל זאת הערה לגבי הסעיף הזה, כי הוא נכנס לפרטים של התקנות לגבי הכרה בישיבות, אבל הוא לא מסתכל על ישיבות ההסדר ולא על הישיבות הגבוהות. יש אמנם סעיפי הסמכה כלליים, אבל כל המנגנון הזה כאן, סעיפי הסמכה ספציפיים, לא - - -
<היו"ר איילת שקד:>
אבל יש את זה שם. 

<לירון דוד:>
לא, אין שם. 

<היו"ר איילת שקד:>
יש. בהסדר אני זוכרת שיש. 

<עידו בן-יצחק:>
קודם כל הישיבות הגבוהות הציוניות מפנה לסעיף הזה. 

<אחז בן ארי:>
בואו נסתכל רגע.

<היו"ר איילת שקד:>
תסתכלו בסעיף 22א(ז), 'תקנות לפי סעיף זה יותקנו באישור ועדת החוץ והביטחון של הכנסת'.

<עדי אברהם:>
כן, אבל זה לא עניין ההכרה. 

<היו"ר איילת שקד:>
זה לאיזה עניין שאת רוצה. זה כללי שם. מה שאת רוצה תעשי שם. 

<עידו בן-יצחק:>
ישיבות הסדר מכוסה, לדעתי, בסעיף. 

<לירון דוד:>
ולגבי הגבוהות אין איזה שהם - - -

<מרדכי יוגב:>
תסתכלו בעמוד 5. 

<היו"ר איילת שקד:>
לא, ההסדר אין בעיה, הם מדברים על הגבוהות. 

<מרדכי יוגב:>
הגבוהות, 22ד, (2) ו-(3). 

<לירון דוד:>
אבל ד' הוא לגבי תנאים לדחיית שירות. 

<עידו בן-יצחק:>
יש לך גם ב-22ג(א)(3), אמות מידה נוספות שקבע שר הביטחון. 

<נתן נתנזון:>
אמרו שישנו את זה. את לשון הסעיף אמרו שישנו. 

<היו"ר איילת שקד:>
זה בסדר. אחז מסכים. 

<מרדכי יוגב:>
רגע.

<היו"ר איילת שקד:>
מוטי, זה בסדר, אנחנו עבדנו על זה אלף פעם. 

<מרדכי יוגב:>
אומר פה נוס שדובר על הסעיף הזה. 

<נתן נתנזון:>
מירי אמרה שהיא תכין שינוי, שהנוסח יהיה ברור, שזה כל שנה 300 חדשים, ושלא יחשבו על שנה מסוימת שיהיו 300 מכל שכבות הגיל. 

<לירון דוד:>
יש קושי להפנות ל-22ג בתקנות? תקנות להכרה ברשימת הישיבות? 

<אחז בן ארי:>
תוסיף את 22ג, כי זה אמות מידה להכרה. 

<לירון דוד:>
כאילו שהתנאים והכללים להכרה בישיבה לפי סעיף 26לה ולפי סעיף 22ג. 

<היו"ר איילת שקד:>
אבל בציוניות הגבוהות יש סעיף ששר הביטחון יקבע אמות מידה. 

<אחז בן ארי:>
בקשר להכרה. 

<עידו בן-יצחק:>
וזה שונה מתנאים וכללים? 

<היו"ר איילת שקד:>
מה זה שונה מתנאים וכללים? זה אותו דבר. 

<עידו בן-יצחק:>
יכול להיות שצריך להשתמש באותו מינוח. 

<מרדכי יוגב:>
אתם מדברים על 22ג(א)? 

<לירון דוד:>
22ג(א)(3). 

<עידו בן-יצחק:>
יכול להיות שבסעיף ההוא גם צריך להשתמש במונח תנאים כללים ולא במונח אמות מידה. 

<אחז בן ארי:>
בדיוק.

<היו"ר איילת שקד:>
אז תשנו שם לתנאים וכללים. 

סעיף 26לט, אני אצביע. מי בעד? מי נגד? הסעיף עבר. 

הצבעה
בעד סעיף 26לט - רוב

הסעיף נתקבל.
טוב, זהו, כמעט סיימנו. יש את הרביזיה של רוברט. רוברט, בוא נקבל את הרביזיה שלך ונכניס את הסעיף. 

<עפר שלח:>
מה זה? 

<היו"ר איילת שקד:>
סעיף 52ד(ב). 
<היו"ר איילת שקד:>
משרד המשפטים והביטחון ביקשו להכניס אותו. 

<לירון דוד:>
חובות דיווח נוספות. 

<היו"ר איילת שקד:>
מי בעד הרביזיה? יופי. הרביזיה התקבלה. 

הצבעה
בעד הרביזיה - רוב

הרביזיה נתקבלה.
נפתח הסעיף. מי בעד סעיף (ב), זאת אומרת ששר הביטחון רשאי לקבוע חובות דיווח נוספות? יופי. הסעיף חזר. 

הצבעה
בעד סעיף 52ד(ב) - רוב

הסעיף נתקבל. 
סיימנו. 

<דוד צור:>
איילת, יש בקשה של אלעזר, לעשות פיצול של סעיף 22, לסעיף 22א, ב, ג.

<היו"ר איילת שקד:>
הוא משך את הבקשה. 

<דוד צור:>
הוא לא משך. 

<היו"ר איילת שקד:>
הוא משך, הוא דיבר איתי. 

<דוד צור:>
מתי הוא דיבר איתך? 

<היו"ר איילת שקד:>
ביום חמישי. 

<דוד צור:>
לא, אז זה נכון לעכשיו. הוא מבקש לבצע פיצול ולדון ב - - -

<איילת לוי:>
לא ניתן לדון בזה, זה לא היה על סדר היום. 

<עפר שלח:>
זה לא יהיה היום. 

<דוד צור:>
לא חייב היום. 

<עפר שלח:>
תגיש, אבל לא יהיה היום. 

<היו"ר איילת שקד:>
זה כן יהיה היום. הוא אמר לי שהוא מושך את זה. אז עוד חצי שעה, אני צריכה ללכת לוועדת חוקה. שים את זה על סדר היום. 

<דוד צור:>
22א עד ה. איילת, את יכולה לעשות את הדיון הזה מחר? כי אנחנו מפוצלים מפה לעוד מקום. 

<היו"ר איילת שקד:>
לא, אני שמה את זה היום. נעשה את זה עוד חצי שעה. 

<דוד צור:>
אי אפשר מחר? כשאנחנו ממילא דנים בזה? 

<היו"ר איילת שקד:>
עוד חצי שעה הצעה על הפיצול. 

<(הישיבה נפסקה בשעה 10:32 ונתחדשה בשעה 10:58)>
<היו"ר איילת שקד:>
חבר הכנסת מזרחי, אתה מחליף את חבר הכנסת בר-לב ? 

<משה מזרחי:>
נכון מאוד. 

<היו"ר איילת שקד:>
לא ראינו אותך פה אף פעם, ברוך הבא. 

<משה מזרחי:>
בפינאלה. 

<היו"ר איילת שקד:>
מוטי, בבקשה.

<מרדכי יוגב:>
דבר ראשון, להגיש הסתייגות של הפיצול. דבר שני, אם תרצי, גם נגיש רביזיה. 

<היו"ר איילת שקד:>
חבר הכנסת צור, זה אתה ושטרן או שזה שטרן? 

<דוד צור:>
שטרן. 

<היו"ר איילת שקד:>
שטרן הגיש בקשה לפיצול של ההסדר והציוניות. ביום חמישי הוא אמר לי שהוא מושך את הבקשה ועכשיו הבנתי שהוא מחזיר את הבקשה, אז שטרן ומוטי יוגב הגישו בקשה לפיצול של ההסדר והציוניות, כיוון שהם רוצים לטרטר את הקואליציה. אפשר להצביע? 

מי בעד הפיצול? מי נגד הפיצול? הפיצול ירד. 

הצבעה
בעד הפיצול – מיעוט
הפיצול נדחה. 
<דוד צור:>
איך ירד? כמה זה? 

<עידו בן-יצחק:>
שתיים-שתיים, צריך רוב. 

<היו"ר איילת שקד:>
אני מגישה רביזיה על זה, עוד חצי שעה. 

<רוברט אילטוב:>
את מגישה רביזיה עכשיו. 

<דוד צור:>
על מה רביזיה? 

<(הישיבה נפסקה בשעה 11:00 ונתחדשה בשעה 11:33.)>
<היו"ר איילת שקד:>
הרביזיה על הפיצול של ההסדר. מי בעד הישיבות הגבוהות והציוניות לפיצול מהחוק המרכזי? מי בעד הרביזיה? מי נגד? הרביזיה נפלה. 

הצבעה
בעד הרביזיה - מיעוט
הרביזיה נדחתה.
מחר נפגשים על הארכת שירות נשים, קיצור שירות נשים, תישלח הודעה. 

<הישיבה ננעלה בשעה 11:34.>
